പ്രധാനമന്ത്രിയുടെ ഓഫീസ്
ഗുജറാത്തില് നടന്ന ആഗോള പാട്ടിദാര് ബിസിനസ് ഉച്ചകോടിയുടെ ഉദ്ഘാടന വേളയില് പ്രധാനമന്ത്രി നടത്തിയ പ്രസംഗം
നമസ്തേ,
ഗുജറാത്തിലെ ജനപ്രിയ മുഖ്യമന്ത്രി ശ്രീ ഭൂപേന്ദ്ര ഭായ് പട്ടേല്, മന്ത്രിസഭയിലെ എന്റെ സഹപ്രവര്ത്തകരായ മന്സുഖ് ഭായ്, പര്ഷോത്തം രൂപാല, അനുപ്രിയ ജി എന്നിവരെ, ഗുജറാത്തിലെ ബി.ജെ.പി പ്രസിഡന്റ് ശ്രീ.സി.ആര്. പാട്ടീല്, സര്ദാര്ധാം പ്രസിഡന്റ് ശ്രീ ഗാഗ്ജി ഭായ് സുതാരിയ, പാട്ടിദാര് സമൂഹത്തിലെ ബഹുമാന്യരായ അംഗങ്ങളെ, രാജ്യത്തിനകത്തും പുറത്തുനിന്നുമുള്ള വിശിഷ്ടാതിഥികളെ, വ്യവസായ ലോകത്തെ സുഹൃത്തുക്കളെ, മഹതികളെ, മഹാന്മാരെ!
ഇന്നത്തെ പരിപാടി വളരെ പ്രാധാന്യമുള്ളതാണ്, ഗുജറാത്ത് ഗവണ്മെന്റില് നിന്നും ഗുജറാത്തിലെ ഭാരതീയ ജനതാ പാര്ട്ടിയില് നിന്നുമുള്ള എല്ലാവരും നിങ്ങളോടൊപ്പം ഇവിടെ ഉണ്ടാകുമായിരുന്നു. എന്നാല് ഇന്ന് മറ്റൊരു പരിപാടിയും ഈ പരിപാടിക്കൊപ്പം നടക്കുന്നു. ബിജെപി ദേശീയ അധ്യക്ഷനും ഇന്ന് അഹമ്മദാബാദില് ഉണ്ട്. അദ്ദേഹവും എം.പി.മാരും എം.എല്.എ.മാരും മന്ത്രിമാരും എല്ലാം പങ്കെടുക്കുന്ന വളരെ പ്രധാനപ്പെട്ട മറ്റൊരു പരിപാടി കൂടിയുണ്ട്. ഇങ്ങോട്ടു വരാമെന്നും ഇവിടത്തെ കാര്യങ്ങള് കൈകാര്യം ചെയ്യാമെന്നും മറ്റുള്ളവരോടു ഞാന് പറഞ്ഞു. രണ്ടു പരിപാടികള് ഒരുമിച്ച് എങ്ങനെ നടത്തുമെന്നതിനെക്കുറഇച്ച് അവരെല്ലാം ആശങ്കാകുലരായിരുന്നു. അപ്പോഴാണ് ഇവിടേക്കു വരാമെന്നും വിഷമിക്കേണ്ട കാര്യമില്ലെന്നും മറ്റുള്ളവര്ക്ക് അവിടത്തെ പരിപാടിയില് പങ്കെടുക്കാമെന്നും ഞാന് പറഞ്ഞത്.
പരിചയമുള്ള ഒരുപാട് മുഖങ്ങള് മുന്നില് കണ്ടതില് സന്തോഷം. ലോകത്തിലെ ഏറ്റവും വേഗത്തില് വളരുന്ന നഗരങ്ങളിലൊന്നാണ് സൂറത്ത് എന്ന് നമുക്കെല്ലാവര്ക്കും അറിയാം, ഇന്ന് നിങ്ങള് എല്ലാവരും സൂററ്റില് പുതിയ തീരുമാനങ്ങള് എടുക്കുകയാണ്. നിങ്ങള്ക്കെല്ലാവര്ക്കും ഹൃദയം നിറഞ്ഞ അഭിനന്ദനങ്ങള്! ഏതാനും മാസങ്ങള്ക്കുള്ളില്, സര്ദാര് ധാമുമായി ബന്ധപ്പെട്ട എന്റെ സുഹൃത്തുക്കളെ ഒരിക്കല് കൂടി കണ്ടുമുട്ടാന് എനിക്ക് അവസരം ലഭിച്ചു. നിങ്ങള് ഗുജറാത്തിന്റെയും ഇന്ത്യയുടെയും മഹത്വം ലോകത്തിന് മുന്നില് ഉയര്ത്തി. ഗുജറാത്തിനോടും ഇന്ത്യയോടും ഉള്ള നമ്മുടെ ദൃഢനിശ്ചയത്തിന്റെയും പൊതുവായ പ്രതിബദ്ധതയുടെയും തെളിവാണിത്.
സുഹൃത്തുക്കളെ,
കൊളാണിയല് ഭരണത്തില് നിന്ന് രാജ്യം മോചിതമായപ്പോള്, സ്വാതന്ത്ര്യത്തിന്റെ ആദ്യ നാളുകളില്, ആ പ്രയാസകരമായ സമയങ്ങളില്, സര്ദാര് സാഹിബ് വളരെ നിര്ണായകമായ ഒരു കാര്യം പറഞ്ഞിരുന്നു. സര്ദാര് സാഹിബിന്റെ ശക്തമായ വാക്കുകള് ശ്രദ്ധിക്കുക. ഇന്ത്യയില് സമ്പത്തിനും വിഭവങ്ങള്ക്കും ക്ഷാമമില്ലെന്ന് അദ്ദേഹം പറഞ്ഞിരുന്നു. നാം മനസ്സര്പ്പിച്ചു വിഭവങ്ങള് ഏറ്റവും ഫലപ്രദമായി വിനിയോഗിച്ചാല് മതി'. വരുന്ന 25 വര്ഷത്തേക്കുള്ള ദൃഢനിശ്ചയവുമായി മുന്നോട്ട് പോകുമ്പോള്, സര്ദാര് സാഹിബിന്റെ ഈ വാക്കുകള് നാം ഒരിക്കലും മറക്കരുത് എന്നാണ് എനിക്കു പറയാനുള്ളത്. ഇന്ന് ഇന്ത്യക്ക് ആവശ്യമായതെല്ലാം വളരെയധികമുണ്ട്. നാം നമ്മുടെ ആത്മവിശ്വാസവും സ്വാശ്രയത്വ മനോഭാവവും ശക്തിപ്പെടുത്തേണ്ടതുണ്ട്. വികസനത്തില് എല്ലാവരുടെയും പങ്കാളിത്തം ഉണ്ടാകുകയും എല്ലാവരുടെയും പരിശ്രമം ഉണ്ടാവുകയും ചെയ്യുമ്പോള് മാത്രമേ ഈ ആത്മവിശ്വാസം വളരുകയുള്ളൂ.
സുഹൃത്തുക്കളെ,
കഴിഞ്ഞ 8 വര്ഷമായി, രാജ്യത്ത് വാണിജ്യം, സംരംഭകത്വം, സര്ഗ്ഗാത്മകത എന്നിവയില് ഒരു പുതിയ ആത്മവിശ്വാസം വളര്ത്താനുള്ള ശ്രമങ്ങള് നടക്കുന്നു. ഒരു സാധാരണ കുടുംബത്തിലെ ഒരു ചെറുപ്പക്കാരന് പോലും ഒരു സംരംഭകനാകാനും ഒരു സംരംഭകനാകുന്നത് സ്വപ്നം കാണാനും സംരംഭകത്വത്തില് അഭിമാനിക്കാനും കഴിയുന്ന അത്തരമൊരു അന്തരീക്ഷം രാജ്യത്ത് വളര്ത്തിയെടുക്കാന് നയങ്ങളിലൂടെയും പ്രവര്ത്തനങ്ങളിലൂടെയും ഗവണ്മെന്റ് നിരന്തരം പരിശ്രമിക്കുന്നു.
മേക്ക് ഇന് ഇന്ത്യ, മേക്ക് ഫോര് ദ വേള്ഡ് - ഇത് പുതിയ ഇന്ത്യയുടെ പുതിയ സംസ്കാരമാക്കി മാറ്റാനുള്ള പ്രവര്ത്തനങ്ങള് നടക്കുന്നുണ്ടെന്ന് ഞാന് വിശ്വസിക്കുന്നു. അതിനാല്, ആധുനിക കണക്റ്റിവിറ്റിക്കുള്ള അടിസ്ഥാന സൗകര്യ വികസനം, പുതിയ നഗരങ്ങളുടെ നിര്മ്മാണം, പഴയ നഗരങ്ങളിലെ സ്മാര്ട്ട് സൗകര്യങ്ങളുടെ വികസനം, നിയമങ്ങളുടെയും ചട്ടങ്ങളുടെയും ഭാരത്തില് നിന്ന് രാജ്യത്തെ മോചിപ്പിക്കല്, കടലാസ് പണി ചെയ്യല്, നൂതന ആശയങ്ങളുടെ കൈമാറ്റം എന്നിവയുമായി ബന്ധപ്പെട്ട പ്രവര്ത്തനങ്ങള് ഒരേസമയം നടക്കുന്നു.
സുഹൃത്തുക്കളെ,
സ്വന്തമായി കച്ചവടം ആരംഭിക്കാന് ആലോചിച്ചിട്ടുപോലും ഇല്ലാത്തവരെ പോലും ആ വഴിക്കു ചിന്തിക്കാന് മുദ്ര യോജന പ്രേരിപ്പിക്കുന്നു. 'സ്റ്റാര്ട്ട്-അപ്പ് ഇന്ത്യ' ആ നൂതന പ്രതിഭകള്ക്ക് ഇതുവരെ ചിന്തിച്ചിട്ടില്ലാത്ത, ഒരു യൂണികോണ് ആകാനുള്ള വഴി കാണിക്കുന്നു. ഉല്പാദനബന്ധിത പ്രോല്സാഹനം, അതായത് പിഎല്ഐ പദ്ധതി പഴയ മേഖലകളില് 'മേക്ക് ഇന് ഇന്ത്യ' എന്നതിനായുള്ള ആവേശം നിറയ്ക്കുക മാത്രമല്ല, അര്ദ്ധചാലകങ്ങള് പോലെയുള്ള പുതിയ മേഖലകളുടെ വികസനത്തിന്റെ അപാരമായ സാധ്യതകള് സൃഷ്ടിക്കുകയും ചെയ്തു.
ഇപ്പോള് നോക്കൂ, കൊറോണ കാലഘട്ടത്തിലെ അഭൂതപൂര്വമായ വെല്ലുവിളികള്ക്കിടയിലും, രാജ്യത്തെ എംഎസ്എംഇ മേഖല ഇന്ന് അതിവേഗം വികസിച്ചുകൊണ്ടിരിക്കുന്നു. ലക്ഷക്കണക്കിന് കോടി രൂപയുടെ സഹായത്താല്, എംഎസ്എംഇ മേഖലയിലെ കോടിക്കണക്കിന് തൊഴിലവസരങ്ങള് സംരക്ഷിക്കപ്പെട്ടു. ഇന്ന് ഈ മേഖല അതിവേഗം പുതിയ തൊഴിലവസരങ്ങള് സൃഷ്ടിക്കുന്നു. വളരെ ചെറിയ രീതിയില് കച്ചവടം നടത്തുന്ന ഒരു നാട്ടുകാരനോ വഴിയോര കച്ചവടക്കാരനോ പോലും ഇന്നത്തെ ഇന്ത്യയുടെ വളര്ച്ചയുടെ കഥയുമായി ബന്ധപ്പെട്ടിരിക്കുന്നു. പ്രധാനമന്ത്രി സ്വനിധി യോജന വഴി, ഔപചാരിക ബാങ്കിംഗ് സംവിധാനത്തില് അദ്ദേഹം ആദ്യമായി ഉള്പ്പെടുത്തപ്പെട്ടു. അടുത്തിടെ ഞങ്ങളുടെ ഗവണ്മെന്റ് ഈ പദ്ധതി 2024 ഡിസംബര് വരെ നീട്ടി.
സുഹൃത്തുക്കളെ,
ചെറുതായാലും വലുതായാലും എല്ലാ കച്ചവടവും രാജ്യത്തിന്റെ വികസനത്തിന് കാര്യമായ സംഭാവന നല്കുന്നു. 'സബ്ക പ്രയാസ്' അല്ലെങ്കില് എല്ലാവരുടെയും പ്രയത്നത്തിന്റെ ഈ ചൈതന്യം 'അമൃത് കാല'ത്തില് പുതിയ ഇന്ത്യയുടെ ശക്തിയായി മാറുകയാണ്. ഈ വര്ഷത്തെ ഉച്ചകോടിയില് നിങ്ങള് ഈ വിഷയം വളരെ വിശദമായി ചര്ച്ചചെയ്യുന്നതില് എനിക്ക് സന്തോഷമുണ്ട്.
സൂറത്തിലെ ജനങ്ങളെയും രാജ്യത്തുടനീളവും വിദേശത്തും വന്തോതില് തടിച്ചുകൂടിയ ആളുകളെയും ഞാന് കണ്ടുമുട്ടുമ്പോള്, ഗാഗ്ജിഭായിയുടെ വാക്കുകള് എല്ലാവരിലും ഒരു പുതിയ പ്രതീക്ഷയും ആവേശവും ഉണര്ത്തുന്നു. ഗാഗ്ജിഭായിക്ക് എപ്പോഴും എന്തെങ്കിലും പ്രചോദനാത്മകമായി പറയാനുണ്ട്. ഗഗ്ജിഭായിയോട് സംസാരിച്ചാല് നിരാശയ്ക്ക് ഇടമില്ല. പുതിയതായി എന്തെങ്കിലും ചെയ്യുക, സമൂഹത്തിന് വേണ്ടി എന്തെങ്കിലും ചെയ്യുക എന്നത് ഗാഗ്ജിഭായിയുടെ സ്വഭാവമായി മാറിയിരിക്കുന്നു; ഇക്കാരണത്താല് അദ്ദേഹം എല്ലാ പ്രവൃത്തികളിലും വിജയിക്കുന്നു.
സത്യം പറഞ്ഞാല്, ഭൂമി വാങ്ങലും വില്ക്കലും മാത്രമല്ല എല്ലാം എന്ന് നാം ചിന്തിക്കണം. ആരെങ്കിലും തിരഞ്ഞെടുക്കുന്ന ജോലിയോ തൊഴിലോ ഏത് എന്നത് എനിക്ക് പ്രശ്നമല്ല. എന്നാല് നമ്മള് അത് മാത്രം ചെയ്യണോ? വലിയ പദ്ധതികള് പ്രഖ്യാപിക്കുന്നതും വലിയ ഫ്ളാറ്റുകളും ബംഗ്ലാവുകളും നിര്മ്മിക്കുന്നതും ഒരു നല്ല തൊഴിലാണെന്ന് ഞാന് സമ്മതിക്കുന്നു. അല്ലെങ്കില്, വജ്രമേഖലയില് നമ്മള് മികച്ചവരായിരിക്കാം. എന്നാല് ഇന്ന് ഞാന് നിങ്ങളെ മറ്റൊരു മേഖലയിലേക്ക് കൊണ്ടുപോകാന് ആഗ്രഹിക്കുന്നു. ഗാഗ്ജിഭായി ഞാന് പറയുന്നതു മനസ്സിലാക്കുമെന്ന് വിശ്വസിക്കുകയും ചെയ്യുന്നു. അതുകൊണ്ട് ഞാന് പറയുന്നത് ഗാഗ്ജിഭായിക്ക് കിട്ടും. ഈ ഉച്ചകോടി രണ്ട് വര്ഷം കൂടുമ്പോഴാണു നടക്കുന്നതെങ്കിലും എനിക്കൊരു ആശയമുണ്ട്. ഗാഗ്ജിഭായ്, നിങ്ങള്ക്ക് 10-15 ഗ്രൂപ്പുകള് രൂപീകരിക്കാം. 25-30 ശതമാനം ആളുകള് പ്രായമായവരായിരിക്കണം, അവര് അനുഭവപരിചയമുള്ളവരായിരിക്കണം, 40-50 ശതമാനം ആളുകള് പുതിയതും ആധുനികവുമായ കാര്യങ്ങളെക്കുറിച്ച് അറിയുന്ന ആവേശഭരിതരായ യുവജനങ്ങളായിരിക്കണം. അവര്ക്കിടയില് വ്യത്യസ്ത വിഷയങ്ങള് വിഭജിക്കുക. നമുക്ക് ഗുജറാത്തിനെയും ഇന്ത്യയെയും മുന്നോട്ട് കൊണ്ടുപോകണമെങ്കില് എന്തൊക്കെ പുതിയ സാധ്യതകള് ലഭ്യമാണെന്നും എന്തെല്ലാം അസംസ്കൃത വസ്തുക്കള് ഉപയോഗിക്കാമെന്നും വിപണിയെയും പ്രശ്നം സൃഷ്ടിച്ചേക്കാവുന്ന ഗവണ്മെന്റ് നയങ്ങളില് വരുത്തിയ ആവശ്യമായ മാറ്റങ്ങളെയും കുറിച്ച് എന്ത് പറയുന്നു എന്നും അവരോടു ചോദിക്കൂ. അവര് ഓരോ വിഷയത്തിലും പ്രവര്ത്തിക്കണം. ഗവണ്മെന്റ് നയങ്ങള് രൂപപ്പെടുത്താന് സഹായിക്കുന്നതിന് നിങ്ങളുടെ ചെറിയ സംഘം ഗവണ്മെന്റിനു രേഖകളും പ്രതികരണവും നല്കണം. അവര്ക്ക് നയങ്ങളിലെ പരിമിതികള് ചൂണ്ടിക്കാണിക്കാനോ മുന്നോട്ട് പോകാന് പരിഷ്കാരങ്ങള് നിര്ദ്ദേശിക്കാനോ കഴിയും. അതിനാല്, ഈ കാര്യങ്ങള് ആലോചിച്ച് ചര്ച്ച ചെയ്യുക, തുടര്ന്ന് ബാങ്കിംഗ് മേഖലയ്ക്കായി ലളിതമായ ഒരു രേഖ കൊണ്ടുവരിക. ബാങ്കുകള് പൊതുവെ ഇത്തരം കാര്യങ്ങളില് മുന്നോട്ടുവരാറില്ല, എനിക്കറിയാം. എല്ലാ ആഴ്ചയും രത്ന വിപണന മേഖലയിലോ ബാങ്കിംഗ് മേഖലയിലോ ഉള്ള ആളുകള് വന്ന് പരസ്പരം പരാതിപ്പെടുന്നു. അപ്പോള് നയങ്ങളിലെ പഴുതുകള് എവിടെയാണ്? നമ്മുടെ മുന്ഗണനകള് എന്തായിരിക്കണം? അതുപോലെ, ബിസിനസ്സ് ലോകത്തിലെ ധനസഹായത്തിന്റെ സാങ്കേതികവിദ്യയെക്കുറിച്ച് നമ്മള് ചിന്തിക്കണം - ഫിന്ടെക്.
നമ്മള് വ്യത്യസ്ത വിഷയങ്ങള് ഏറ്റെടുക്കണം. ഇത്തവണ പത്തു വിഷയങ്ങള് എടുക്കാം. ഈ പത്ത് വിഷയങ്ങളില് പുറത്തുനിന്നുള്ള വിദഗ്ധരെയും അക്കാദമിക് വിദഗ്ധരെയും ഉള്പ്പെടുത്തുക. എല്ലാറ്റിനും ആഗോള നിലവാരത്തിന്റെ അടിസ്ഥാനത്തില് നാം ചിന്തിക്കണം. അത്തരം രേഖകളുമായി ഈ സംഘം എന്റെ സമയം തേടുകയാണെങ്കില്, ഞാന് തീര്ച്ചയായും അവരുടെ അവതരണം കാണുമെന്ന് ഞാന് നിങ്ങള്ക്ക് ഉറപ്പ് നല്കുന്നു. ഗവണ്മെന്റിന്റെ വിവിധ വകുപ്പുകളെ ഉള്പ്പെടുത്തി, ആവശ്യമെങ്കില് ഞങ്ങള് നയങ്ങള് മാറ്റും. ആവശ്യമെങ്കില് സര്വകലാശാലാ കോഴ്സുകളിലും മാറ്റങ്ങള് വരുത്തും. ഇത്തരം മേഖലകളുമായി ബന്ധപ്പെട്ട് സര്വ്വകലാശാലകളില് പഠിപ്പിക്കുന്ന ചില കോഴ്സുകളുണ്ടെങ്കിലും അവ ഇപ്പോള് കാലഹരണപ്പെട്ടിരിക്കുന്നു. നൈപുണ്യ വികസനവുമായി ബന്ധപ്പെട്ട പരിഷ്കാരങ്ങളെക്കുറിച്ച് നിങ്ങള്ക്ക് ചര്ച്ച ചെയ്യാം. അതിനെക്കുറിച്ച് ചിന്തിക്കുക, അതുവഴി നിങ്ങളുടെ ടീമിന് അതിനായി പ്രവര്ത്തിക്കാനാകും. രണ്ടാമതായി, കേന്ദ്ര ഗവണ്മെന്റ് ദേശീയ വിദ്യാഭ്യാസ നയം  രൂപീകരിച്ചു. ഇന്ത്യയില് എന്ഇപിക്ക് എത്രയും മികച്ച പ്രതികരണമാണ് ലഭിച്ചത്. അത് അഭിമാനിക്കേണ്ട കാര്യമാണ്. വിവിധ രാഷ്ട്രീയ പ്രത്യയശാസ്ത്രങ്ങള് പിന്തുടരുന്നവരായാലും, അക്കാദമിക ലോകത്ത് നിന്നുള്ളവരായാലും, എല്ലാവരും അതിനെ അഭിനന്ദിച്ചു. വിദ്യാഭ്യാസരംഗത്തും ഇവിടെയുള്ളവര് വലിയ പ്രയത്നങ്ങള് നടത്തുന്നതായി കണ്ടതിനാല് താങ്കള്ക്കും ഇതുമായി ബന്ധപ്പെട്ട് ഒരു സംഘം രൂപീകരിക്കാം. ദേശീയ വിദ്യാഭ്യാസ നയം പഠിച്ച്, അക്കാദമിക് വിദഗ്ധരില് നിന്നും ഗുജറാത്തിലെ മറ്റ് ആളുകളില് നിന്നും ആശയങ്ങള് നേടിയ ശേഷം നയങ്ങളിലും സംവിധാനങ്ങളിലും ആവശ്യമായ മാറ്റങ്ങള് വരുത്തും. അങ്ങനെ ഇന്ത്യയുടെ എല്ലാ കോണിലുമുള്ള ആളുകള്ക്ക് 100% നേട്ടം ലഭിക്കും. മൂന്നാമതായി, സുഹൃത്തുക്കളേ, എനിക്ക് നിങ്ങളോട് ഒരു കാര്യം കൂടി പറയാനുണ്ട്. ഇവിടെ ഇരിക്കുന്ന നിങ്ങളില് 99 ശതമാനവും കര്ഷകരുടെ മക്കളാണ്. സൂറത്തില് നിങ്ങള് കോടിക്കണക്കിന് രൂപയുടെ ഇടപാടുകള് നടത്തുന്നതില് എനിക്ക് അതിയായ സന്തോഷമുണ്ട്. എന്നാല് നമ്മുടെ വേരുകള് നമ്മുടെ പാടങ്ങളുമായി, കൃഷിയുമായി, ബന്ധപ്പെട്ടിരിക്കുന്നു. അത് നമ്മുടെ പൂര്വികരുടെ പൈതൃകമാണ്. ഇനി പറയൂ, നമ്മള് ഇത്രയധികം പുരോഗമിച്ചിട്ടുണ്ടെങ്കിലും, നമ്മുടെ കൃഷി ആനുപാതികമായി പുരോഗമിച്ചിട്ടുണ്ടോ? നിങ്ങളുടെ കാര്ഷിക മേഖലയ്ക്ക് മതിയായ നിക്ഷേപം ലഭിക്കുന്നുണ്ടോ? കെട്ടിട നിര്മാതാക്കള് വന്ന് നിങ്ങളുടെ ഭൂമിയില് കെട്ടിടങ്ങള് നിര്മ്മിച്ച് പണം സമ്പാദിക്കുന്നു. നിങ്ങളും എന്തെങ്കിലും സമ്പാദിക്കുന്നു. പക്ഷേ അത് മറ്റൊരു കാര്യമാണ്. ഗുജറാത്തിന്റെ എല്ലാ മുക്കിലും മൂലയിലും ഇപ്പോള് നര്മ്മദയിലെ വെള്ളം എത്തുന്നുണ്ട്. എന്നെ വിശ്വസിക്കൂ, ഗുജറാത്തിലെ കൃഷിയെ ആധുനികവത്കരിക്കുന്നത് ശരിയായ അര്ത്ഥത്തില് ഒരു വലിയ ബിസിനസ്സായിരിക്കും.
ലോകത്തിന്റെ വയറു നിറയ്ക്കാനുള്ള കഴിവ് നിങ്ങള്ക്കുണ്ട്. എന്നാല് നാം നമ്മുടെ വിഭവങ്ങള് പൂര്ണ്ണമായി ഉപയോഗിക്കുന്നില്ല. പുരോഗമനാത്മക ചിന്തയുള്ള ഏതാനും കര്ഷകര് അത് നന്നായി ചെയ്തിരിക്കണം. കാര്ഷിക സര്വകലാശാലയുടെയും കൃഷി വകുപ്പിന്റെയും സഹായത്തോടെ ഗുജറാത്തിലെ മുഴുവന് ഭൂമിയും പഠിക്കാന് ഒരു സംഘം രൂപീകരിക്കാന് ഞാന് നിങ്ങളോട് അഭ്യര്ത്ഥിക്കുന്നു. സങ്കല്പ്പിക്കുക, ഏകദേശം 50 വര്ഷം മുമ്പ്, സര്ദാര് സാഹിബ് ദീര്ഘവീക്ഷണമുള്ളവരില് ഒരാളായിരുന്നു. ഗുജറാത്തില് മൃഗസംരക്ഷണവും ക്ഷീരവ്യവസായവും വികസിച്ചില്ലായിരുന്നുവെങ്കില് ഗുജറാത്ത് കഷ്ടകാലത്തില് പെട്ടേനെ. നമ്മള് ക്ഷീരമേഖല വികസിപ്പിച്ചില്ലായിരുന്നുവെങ്കില്, ഗ്രാമങ്ങളിലെ നമ്മുടെ കര്ഷകര്ക്ക് എന്ത് സംഭവിക്കുമായിരുന്നു? ഇന്ന് വിലയില് വര്ധനവുണ്ടായി. അമുലിന്റെ പേര് ഇന്ന് ലോകം അറിയുന്നു. ബനാസ് ഡെയറി ആയാലും സാഗര് ഡയറി ആയാലും ഇപ്പോള് കത്തിയവാഡിലും കച്ചിലും ഓരോ ഡയറികള് ഉണ്ട്. മൃഗസംരക്ഷണത്തിനും പാലിനും ഇതിലൂടെ വലിയ ഉത്തേജനം ലഭിച്ചു. നമുക്കും കാര്ഷിക മേഖലയെ ഉത്തേജിപ്പിക്കാന് കഴിയുമോ? കാര്ഷികാധിഷ്ഠിത വ്യവസായങ്ങളില് ഞാന് പ്രതീക്ഷയര്പ്പിക്കുന്നില്ലെങ്കില്, പിന്നെ ഞാന് എവിടെയാണ്? ഒരു വജ്രത്തിന് തിളക്കം നല്കുന്നതുപോലെ ഒരു കര്ഷകന്റെ കഠിനാധ്വാനം മിനുക്കാനും തിളക്കമാര്ന്നതാക്കാനും നിങ്ങള്ക്ക് ശക്തിയുണ്ട്.
ഭക്ഷ്യ സംസ്കരണം ഒരു വലിയ മേഖലയാണ്. ലോകമെമ്പാടും വലിയ വിപണി സാധ്യതകളുണ്ട്. ഈ മേഖലയില് നമ്മള് ഇപ്പോഴും വളരെ പിന്നിലാണ്. കാര്ഷിക മേഖലയില് സ്വകാര്യ നിക്ഷേപം ഇല്ലാത്തതാണ് കാരണം. ഇവിടെ ധാരാളം ചെറുകിട കര്ഷകര് ഉണ്ട്; ചിലര്ക്ക് ഒരേക്കര് ഭൂമിയും ചിലര്ക്ക് രണ്ടേക്കര് ഭൂമിയും. എന്നാല് വന്തോതില് ആസൂത്രണം ചെയ്ത് നല്ല കാര്ഷിക ഉല്പ്പാദനത്തോടെ നമുക്ക് ആധുനിക കൃഷി ആരംഭിക്കാനാകും. സങ്കല്പ്പിക്കുക, നിങ്ങളെപ്പോലുള്ള കര്ഷകരുടെ മക്കള് ശതകോടികളും ട്രില്യണുകളും ഇടപാടുകള് നടത്തുന്നു! എന്നാല് എന്റെ രാജ്യത്തിന് മറ്റ് രാജ്യങ്ങളില് നിന്ന് 80,000 കോടി രൂപയുടെ ഭക്ഷ്യ എണ്ണ ഇറക്കുമതി ചെയ്യേണ്ടതുണ്ട്. അത്തരമൊരു സാഹചര്യത്തില്, ഞാന് നിങ്ങളില് പ്രതീക്ഷ വയ്ക്കണോ വേണ്ടയോ?
നമുക്ക് ഈ മാറ്റം കൊണ്ടുവരാന് കഴിയുമോ ഇല്ലയോ? സ്വാശ്രയത്വത്തെക്കുറിച്ച് സംസാരിക്കുമ്പോള്, വജ്രങ്ങളില് മാത്രം സ്വയം ആശ്രയിക്കുന്നത് പോരാ. അതുകൊണ്ടാണ് ഭക്ഷ്യ സംസ്കരണ മേഖലയ്ക്കായി ഇന്ത്യാ ഗവണ്മെന്റ് എഫ്പിഒ പദ്ധതി ആവിഷ്കരിച്ചത്. ചെറുകിട കര്ഷകരുടെ ഉല്പന്നങ്ങള്ക്കായുള്ള സംഘടനയാണിത്. ഇന്ത്യാ ഗവണ്മെന്റ് ധാരാളം ഫണ്ട് നല്കുന്നു. ഈ മേഖല എത്ര വലുതാണെന്ന് സങ്കല്പ്പിക്കുക! അതുപോലെ, നിങ്ങളില് 90 ശതമാനവും ജൈവ ഉല്പന്നങ്ങള് വാങ്ങാന് വിപണിയില് പോകുന്നു; നിങ്ങള് ജൈവ ഉല്പ്പന്നങ്ങളാണ് വാങ്ങുന്നതെന്ന് ഉറപ്പാക്കാന് ലേബല് പലതവണ പരിശോധിക്കുക. മാമ്പഴം വാങ്ങാന് പോകുമ്പോള് അത് ജൈവമാണെന്ന് ഉറപ്പ് വരുത്തുക. ഇപ്പോള് വീട്ടിലെ അമ്മമാരും പെങ്ങന്മാരും നമ്മളോട് ചോദിക്കുന്നത് നമ്മള് ജൈവ ഉല്പന്നങ്ങള് കൊണ്ടുവന്നിട്ടുണ്ടോ ഇല്ലയോ എന്നാണ്. ഡൈനിംഗ് ടേബിളില് പോലും, ഭക്ഷണം കഴിക്കുമ്പോള് നമ്മള് ജൈവ പച്ചക്കറികളെക്കുറിച്ചാണ് സംസാരിക്കുന്നത്. നമ്മുടെ ഗുജറാത്ത് ഗവര്ണര് ആചാര്യ ദേവവ്രത് ജിയുടെ മഹത്തായ സംരംഭങ്ങള് കാരണം ഇപ്പോള് ആകര്ഷകമായ ഈ ഉല്പന്നങ്ങള് നമ്മുടെ ഡൈനിംഗ് ടേബിളില് എത്തിയിരിക്കുന്നു. ജൈവകൃഷി പ്രോത്സാഹിപ്പിക്കുന്നതിനായി അദ്ദേഹം ശക്തമായ പ്രചാരണം നടത്തുന്നു. ഗുജറാത്തിലെ കര്ഷകര് ഇപ്പോള് ജൈവി കൃഷി സ്വീകരിച്ചിരിക്കുന്നു. ജൈവ കൃഷിയില് നമുക്ക് ബിസിനസ്സ് പരിജ്ഞാനം ഉപയോഗപ്പെടുത്താന് കഴിയുമോ? പാലില് നിന്നുള്ള വിവിധ ഉല്പന്നങ്ങള് മൂലം ക്ഷീര വ്യവസായം എങ്ങനെ വികസിക്കുമെന്നതുപോലെ ചാണകത്തിനും കരുത്തുണ്ട്. ഇന്ത്യാ ഗവണ്മെന്റിന്റെ വളരെ വലിയ പദ്ധതിയായി ഗോബര്ദന് പദ്ധതി ഞങ്ങള് ആവിഷ്കരിച്ചിട്ടുണ്ട്. നിങ്ങളുടെ ജില്ലയില് നിലവിലുള്ള ഡയറി മാതൃകകള് പോലെ എല്ലാ വ്യവസായികള്ക്കും ചാണകത്തിന്റെ ഒരു മാതൃക വികസിപ്പിക്കാന് കഴിയുമോ? നമുക്ക് വാതകം ഉത്പാദിപ്പിക്കാനും വാതക വ്യവസായത്തിന് വില്ക്കാനും പ്രകൃതിദത്ത വളം അതില് നിന്ന് ഉത്പാദിപ്പിക്കാനും കഴിയും. അതെല്ലാം ജനങ്ങളിലേക്കും എത്തണം. ഇവിടെ ഉേ്രമത്തും കാശിയിലും ഒരു പദ്ധതിയുണ്ട്. ബനാസ് ഡയറി ഒരു മികച്ച പ്രവര്ത്തനമാണ് നടത്തിയത്. ഇതെല്ലാം കൃഷിയുമായി ബന്ധപ്പെട്ടിരിക്കുന്നു. നമുക്കും സമാനമായ എന്തെങ്കിലും ചെയ്യാന് കഴിയുമോ? ഗുജറാത്തിന് ഒരു സ്വപ്നമുണ്ട്. അതിലെ കര്ഷകര്ക്കും ഊര്ജ ഉല്പാദകരാകാന് കഴിയുമോ? കൃഷി, വയല്, വ്യവസായം - എന്തുകൊണ്ട് നമ്മുടെ കര്ഷകര്ക്ക് അവരുടെ കൃഷിയിടത്തിന്റെ അതിര്ത്തിയിലുള്ള ഭൂമി പ്രയോജനപ്പെടുത്താമെന്ന് വിശദീകരിക്കുന്നില്ല. രണ്ട് അയല്വാസികളുടെ ഭൂമികള്ക്കിടയില് വേലി കെട്ടി രണ്ട് മീറ്റര് ഭൂമി പാഴാകുന്നു. ആ ഭൂമിയില് സോളാര് പാനലുകള് സ്ഥാപിക്കുന്നതിലൂടെ നമ്മുടെ കര്ഷകന് ഒരു ഭക്ഷ്യ ഉല്പാദകന് എന്നതിലുപരി ഊര്ജ ദാതാവായി മാറാം. നമ്മുടെ ഗ്രാമങ്ങള്ക്ക് അഭിവൃദ്ധി പ്രാപിക്കാം. ഗുജറാത്ത് ഗവണ്മെന്റ് ഒരു നയം രൂപീകരിച്ചു. നയം രൂപപ്പെടുത്തിയതനുസരിച്ച്, കര്ഷകന് വൈദ്യുതി ഉല്പ്പാദിപ്പിക്കുമ്പോള് അത് ഗവണ്മെന്റ് വാങ്ങുന്നു. എന്നാല് വ്യവസായികളായ നിങ്ങളെല്ലാവരും ഈ സംരംഭത്തില് പങ്കാളികളാകേണ്ടതുണ്ട്.
യുവതലമുറയും അതില് പങ്കാളികളാകണം. അതുകൊണ്ടാണ് ഗ്രാമങ്ങള്ക്ക് ഫണ്ട് ലഭ്യമാക്കാന് ഞാന് നിങ്ങളോട് അഭ്യര്ത്ഥിക്കുന്നത്. ഇതിന് എന്നെ സഹായിക്കാമോ? നിങ്ങള്ക്ക് കഴിയുമെന്ന് 100 ശതമാനം ആത്മവിശ്വാസത്തോടെ ഞാന് പറയും! അതുപോലെ 'ആസാദി കാ അമൃത് മഹോത്സവ'ത്തില് ജനങ്ങളെ സേവിക്കാന് നമുക്ക് എന്തെങ്കിലും ചെയ്യാം. അതു നമ്മുടെ സ്വപ്നമാണ്. മുന്കാലങ്ങളില്, ഒരു പ്രധാന സംഭവമോ വലിയ വിജയമോ ഉണ്ടായാല്, ഗ്രാമത്തില് ഒരു 'വിജയസ്തംഭം' അല്ലെങ്കില് 'വിജയ ഗോപുരം' സ്ഥാപിക്കുമായിരുന്നു. ചിലപ്പോള് ഒരു വലിയ സംഭവമോ വിജയമോ ഉണ്ടായാല് ഒരു ഗ്രാമത്തില് ഒരു വലിയ ഗേറ്റ് സ്ഥാപിക്കാറുണ്ട്. ചരിത്രത്തില് നാം ഇതിന് സാക്ഷ്യം വഹിച്ചിട്ടുണ്ട്. വരും തലമുറകള് ഓര്ക്കുന്ന സ്വാതന്ത്ര്യത്തിന്റെ 75 വര്ഷം ആഘോഷിക്കാന് നമുക്ക് എന്ത് പ്രത്യേക കാര്യം ചെയ്യാന് കഴിയും? തങ്ങളുടെ ഗ്രാമത്തില് സ്വാതന്ത്ര്യത്തിന്റെ 75-ാം വര്ഷത്തിലാണ് ഈ പ്രത്യേക പ്രവര്ത്തനം പൂര്ത്തീകരിച്ചതെന്ന് അവര് ഓര്ക്കും. അതുകൊണ്ടാണ് ഞാന് ജനങ്ങളോട് ഒരു ചെറിയ കാര്യം ചെയ്യാന് ആവശ്യപ്പെട്ടത്. ഓരോ ജില്ലയിലും 75 നല്ല കുളങ്ങള് സൃഷ്ടിക്കാമോ? ഓരോ ജില്ലയിലും 75 കുളങ്ങള് സൃഷ്ടിക്കുന്നതിനാണ് ഞാന് ഈ പ്രചരണ പദ്ധതിക്ക് 'അമൃത് സരോവര്' എന്ന് പേരിട്ടിരിക്കുന്നത്. അത് നിറവേറ്റുന്നതില് നിങ്ങള് വിജയിക്കുകയാണെങ്കില്, ഫലം സങ്കല്പ്പിക്കുക. ഞാന് ഗുജറാത്തില് ആയിരുന്നപ്പോള് ചെക്ക് ഡാമുകള് പണിയുന്നതിനെ കുറിച്ച് സംസാരിച്ചു. സൂറത്തിലെ മുഴുവന് ആളുകളെയും ഞാന് അതുമായി ബന്ധപ്പെടുത്തി. അതു നിറവേറ്റാന് നിങ്ങളെല്ലാവരും എന്നെ സഹായിച്ചു. ഗുജറാത്തില് ചെക്ക് ഡാമിന്റെ സമ്പൂര്ണ പദ്ധതി നാം തയ്യാറാക്കിയിരുന്നു. തല്ഫലമായി, ഭൂമിയില് നിന്നുള്ള ജലനിരപ്പ് വര്ദ്ധിച്ചു. ജലനിരപ്പ് ഉയര്ന്നപ്പോള് ഭൂമിയുടെ വിലയും കൂടി. ഇനി എല്ലാ ജില്ലകളിലും 75 കുളങ്ങള് നിര്മിക്കണം. അത് ചെറിയതോ സാധാരണമോ ആയ കുളമായിരിക്കരുത്. ഇത് വിനോദസഞ്ചാര കേന്ദ്രമായും ആകര്ഷണീയ കേന്ദ്രമായും മാറണം. സൂര്യന് അസ്തമിച്ചാലുടന് ഗ്രാമത്തിലെ മുതിര്ന്നവര്ക്ക് അവിടെ പോകാന് തോന്നുന്ന തരത്തിലായിരിക്കണം കുളങ്ങള്. ഓരോ ജില്ലയിലും 75 കുളങ്ങള് വേണം. 'ആസാദി കാ അമൃത് മഹോത്സവ'ത്തില് 5 ജില്ലകള് ആയാലും 10 ജില്ലകള് ആയാലും 15 ജില്ലകള് ആയാലും കുളങ്ങള് പണിയുന്നതിന്റെ ഉത്തരവാദിത്തം നിങ്ങള്ക്ക് ഏറ്റെടുക്കാമോ? ഈ വര്ഷത്തെ ഓഗസ്റ്റ് 15-ന് മുമ്പ് നിങ്ങള്ക്ക് എന്തെങ്കിലും ചെയ്യാന് കഴിയുമോ? നിങ്ങള് ഇവിടെ ഫാക്ടറികള് സ്ഥാപിക്കുന്നതിനെക്കുറിച്ച് സംസാരിക്കാറുണ്ടെന്നും പക്ഷേ മോദി സാഹിബ് നിങ്ങളെ വന്ന ഇടത്തേക്ക് തിരികെ അയയ്ക്കുന്നു എന്നും നിങ്ങള് കരുതുന്നുണ്ടാകാം. എന്നാല് ഇതാണ് നമ്മുടെ വേരുകളുടെ ശക്തി. ഇന്ന് നാം തഴച്ചുവളരാന് കാരണം നമ്മുടെ വേരുകള് ശക്തമായിരുന്നു എന്നതാണ്. ആ വേരുകള് ഉണങ്ങാതിരിക്കാന് അവയെ ശക്തിപ്പെടുത്താന് നമുക്ക് എന്തെങ്കിലും ചിന്തിക്കാനാകുമോ? കൂടാതെ അത് സാങ്കേതികവിദ്യയും ആധുനികതയ്ക്കുള്ള സാധ്യതയും ഉള്ക്കൊള്ളുന്നു. കൂടാതെ ലോക വിപണി പിടിച്ചെടുക്കാനുള്ള ശക്തിയും ഉണ്ട്. ഗുണമേന്മയുള്ള കാര്ഷികോല്പ്പന്നങ്ങളും ഭക്ഷ്യ സംസ്കരണവും ഒരു വലിയ ശക്തിയാണ്. ആയുര്വേദവുമായി ബന്ധപ്പെട്ട ഒരു പ്രധാന ഉച്ചകോടി ഞാന് ഗുജറാത്തില് നടത്തിയിട്ടുണ്ട്. ഇന്ത്യയുടെ ആയുര്വേദത്തിനുള്ള ആവശ്യം ലോകത്ത് വര്ധിച്ചുവരികയാണ്. കൊറോണയ്ക്ക് ശേഷം ഇത് കൂടുതല് വര്ധിച്ചു. ആയുര്വേദ മേഖലയില് ചില ചെറുപ്പക്കാര് നല്ല സ്റ്റാര്ട്ടപ്പുകള് സ്ഥാപിച്ചത് ഞാന് കണ്ടിട്ടുണ്ട്. ഈ രംഗത്തേക്ക് കടന്നുവരുന്നതിലൂടെ ലോകത്തിനായുള്ള സമഗ്രമായ ആരോഗ്യ സംരക്ഷണത്തില് നമുക്ക് നേതൃത്വം നല്കാനാകുമോ? സൂറത്ത്, അഹമ്മദാബാദ്, ബറോഡ നഗരങ്ങള്ക്ക് പുറത്ത് പോയാലും നമുക്ക് ഒരു പുതിയ സാമ്പത്തിക സാമ്രാജ്യം സൃഷ്ടിക്കാന് കഴിയുന്ന നിരവധി മേഖലകളുണ്ട്. കൂടാതെ എനിക്ക് നിങ്ങളോട് മറ്റൊരു അപേക്ഷയുണ്ട്. നിങ്ങള് എന്ത് ചെയ്താലും, നിങ്ങള് എന്ത് തീരുമാനിച്ചാലും, ദയവായി പ്രധാന നഗരങ്ങള് ഒഴിവാക്കുക. 24 മണിക്കൂറും വൈദ്യുതി നല്കാനുള്ള ജ്യോതിഗ്രാം പദ്ധതിക്ക് തുടക്കമിട്ടപ്പോള് ചില ആണ്കുട്ടികള് കൊടിയുമായി രംഗത്തെത്തിയത് ഞാന് ഓര്ക്കുന്നു. ആളുകള് ഇരുട്ടില് എങ്ങനെ സമയം ചെലവഴിക്കുമെന്ന് അവര്ക്ക് അറിയില്ലായിരുന്നു. ഓരോ ഇടുങ്ങിയ കുടിലിലും ഇരുപത്തിയഞ്ചോളം പേര് താമസിച്ചിരുന്ന സൂറത്തില് പണ്ട് ഡയമണ്ട് പോളിഷിംഗ് ബെഞ്ചുകള് ഉണ്ടായിരുന്നതായി ഞാന് ഓര്ക്കുന്നു. ജ്യോതിഗ്രാം പദ്ധതി വന്നപ്പോള് 24 മണിക്കൂര് വൈദ്യുതി ലഭ്യമായപ്പോള് അവര് കരുതിയത് ഇപ്പോള് 24 മണിക്കൂറും വൈദ്യുതി ലഭിക്കുമ്പോള് എന്തുകൊണ്ട് ഭാവ്നഗര് ജില്ലയിലോ അമ്റേലി ജില്ലയിലോ പോയി ബെഞ്ച് സ്ഥാപിക്കാന് കഴിയില്ല എന്നാണ്.
പലരും ഗ്രാമങ്ങളിലേക്ക് തിരിച്ചുപോയി ബെഞ്ച് സ്ഥാപിച്ചു. അവര് അവരുടെ വീട്ടുജോലിയും കൃഷിയും ചെയ്തു; അതേ സമയം പ്രായമായ മാതാപിതാക്കളെ സേവിക്കുകയും അവരുടെ ഒഴിവുസമയങ്ങളില് അവര് വജ്രങ്ങള് മിനുക്കിയെടുക്കുകയും ചെയ്തു. അവര്ക്ക് പ്രയോജനം ഉണ്ടായോ ഇല്ലയോ? 24 മണിക്കൂറും വൈദ്യുതി ലഭിച്ചതോടെ ഉണ്ടായ മാറ്റം ഗുജറാത്തിലെ ഗ്രാമങ്ങളിലേക്ക് പോളിഷിംഗ് ബെഞ്ച് മാറ്റുന്നതില് കലാശിച്ചിരുന്നു. എന്റെ കണ്മുന്നില് വെച്ചാണ് നിങ്ങള് ഇത് ചെയ്തത്. അതുകൊണ്ടാണ് എനിക്ക് നിങ്ങളെ അഭിനന്ദിക്കാതിരിക്കാന് പറ്റാത്തത്. അതുകൊണ്ടാണ് ഇന്ന് ഞാന് പറയുന്നത് ഗുജറാത്തിലെ 15-20 പ്രധാന നഗരങ്ങളിലല്ല, ചെറിയ നഗരങ്ങളിലും പട്ടണങ്ങളിലും ഗ്രാമങ്ങളിലും നിങ്ങള് തീരുമാനിച്ച് പ്രവര്ത്തിക്കാന് തുടങ്ങണം. നിക്ഷേപത്തില് ലാഭമുണ്ടാകും. ഭൂമി വില കുറയും; കെട്ടിടവില കുറയും; കൂലി കുറയും, ഗുജറാത്ത് വികസിക്കും. വികസനത്തിന്റെ വ്യാപ്തി വര്ദ്ധിക്കും. അത്തരം 25 മുതല് 30 വരെ ചെറിയ പട്ടണങ്ങള് തിരഞ്ഞെടുത്ത് അവയില് പ്രവര്ത്തിക്കാനുള്ള സമയമാണിത്. 30 വര്ഷം മുമ്പ് ആരാണ് സൂറത്തിന്റെ പേര് കേട്ടത്? എന്നാല് ഇപ്പോള് അത് മുന്നോട്ട് പോയോ ഇല്ലയോ? അതുപോലെ, എനിക്ക് ചെറിയ പട്ടണങ്ങള് വികസിപ്പിക്കേണ്ടതുണ്ട്. നഗരത്തിനോട് ചേര്ന്ന് ഒരു പുതിയ നഗരം വരാം. അതിനാല് ഈ ഉച്ചകോടിക്കായി നിങ്ങള് ഒത്തുകൂടിയതുപോലെ ഈ ദിശയില് ചിന്തിക്കാന് കഴിയുമോ? അത് അക്കാദമിക് ലോകമായാലും ബിസിനസ് സര്ക്കിളായാലും ഫിന്ടെക്കായാലും, ഒരു ദീര്ഘകാല പദ്ധതിയെക്കുറിച്ച് നിങ്ങളോട് സംസാരിക്കാന് ഞാന് ആഗ്രഹിക്കുന്നു, കാരണം എനിക്ക് നിങ്ങളെ അറിയാം. എനിക്ക് നിങ്ങളെ വിശ്വാസമുള്ളതിനാല് ഞാന് നിങ്ങളെ ജോലി ഏല്പ്പിക്കുന്നു. 10 ദൗത്യങ്ങളില് രണ്ടെണ്ണം അവശേഷിക്കുന്നുണ്ടെങ്കിലും, കുറഞ്ഞത് എട്ടു കാര്യങ്ങളെങ്കിലും നിങ്ങള് തീര്ച്ചയായും ചെയ്യും. മറ്റുള്ളവര് അത് ചെയ്യില്ല, അതുകൊണ്ടാണ് ഞാന് നിങ്ങളോട് പറയുന്നത്. 'മോദി സാഹിബ്, എനിക്കത് വേണ്ട' എന്ന് പറഞ്ഞാല്, ഞാന് അതേക്കുറിച്ചു ചോദിക്കുന്നത് നിര്ത്തും. അതേസമയം നിങ്ങള് അങ്ങനെ ചെയ്യാന് തയ്യാറാവുകയാണെങ്കില്, ഞാന് തീര്ച്ചയായും നിങ്ങളോട് അത് ചെയ്യാന് ആവശ്യപ്പെട്ടുകൊണ്ടിരിക്കും. നിങ്ങള് ചെയ്യില്ലെങ്കില്, ഞാന് അഭ്യര്ഥിക്കില്ല. നിങ്ങള് ജോലി ചെയ്യുന്നതിനാല് നിങ്ങള് ഇത് കേള്ക്കുന്നു. ഇന്നുവരെ ഞാന് നിങ്ങളോട് എന്താണോ ആവശ്യപ്പെട്ടത്, അതെല്ലാം നിങ്ങള് ചെയ്തു. അതുകൊണ്ടാണ് സുഹൃത്തുക്കളേ, ഒരു പുതിയ വിശ്വാസത്തോടെ ഞാന് നിങ്ങളില് നിന്ന് പ്രതീക്ഷിക്കുന്നത്. ഇനി ആഗോളതലത്തില് ചിന്തിക്കണം. നമുക്ക് ചെറുതായി ചിന്തിക്കാന് കഴിയില്ല. തിരിഞ്ഞു നോക്കാനില്ല. നമ്മുടെ യുവാക്കള് പ്രശംസനീയമായ ഒരു ജോലി ചെയ്തുവെന്ന് ഞാന് വിശ്വസിക്കുന്നു. കുടുംബത്തിലെ മൂന്നാം തലമുറ ഇപ്പോള് പഠനത്തില് മികച്ചു നില്ക്കുന്നു. നിങ്ങളുടെ നഗരത്തില് നിന്ന് ധാരാളം ആണ്കുട്ടികള് എന്നെ കാണാന് വരുന്നു. അവരെ കണ്ടുമുട്ടുന്നതില് ഞാന് എപ്പോഴും വളരെ സന്തോഷവാനാണ്. അവര് തികച്ചും പുതിയ ആശയങ്ങളുമായി വരുന്നു. നവീകരിക്കാനുള്ള ആഗ്രഹവുമായാണ് അവര് മുന്നോട്ട് വരുന്നത്. പുതിയ കാലത്തിനനുസരിച്ചു പഠനം നടത്താന് ശേഷിയുള്ള കുട്ടികളുമുണ്ട്. ഇതൊരു വലിയ ആസ്തിയാണ്. ഈ ഉച്ചകോടി ഓരോ രണ്ടു വര്ഷത്തിനുശേഷവും നടക്കുന്നുണ്ടെങ്കിലും, അവരെ മനസ്സില് വെച്ചുകൊണ്ട് ഈ ഉച്ചകോടി മുന്നോട്ട് കൊണ്ടുപോകണം. എന്നാല് അതിനിടയിലുള്ള ഒരു വര്ഷത്തിനുള്ളില്, നാം രൂപീകരിച്ച സംഘം നല്കുന്ന ഉള്ക്കാഴ്ചകളില് പ്രവര്ത്തിക്കുകയും അവരുടെ ആശയങ്ങളുമായി മുന്നോട്ട് പോവുകയും ചെയ്യാം. നമുക്ക് 8 മുതല് 10 വരെ വലിയ ആശയങ്ങളെ അടിസ്ഥാനമാക്കി പ്രവര്ത്തിക്കാനും ഏറ്റവും മികച്ച ഫലം നേടിയെടുക്കാനും കഴിയും. രണ്ട് വര്ഷത്തിന് ശേഷം നമുക്ക് 10 പുതിയ ആശയങ്ങള് തിരഞ്ഞെടുക്കാം. നിങ്ങളുടെ സംഘം മുഴുവനും ചിന്താശക്തിയുള്ളതാണെന്ന് എനിക്ക് ഉറപ്പുണ്ട്. ഇത് ഭാവി ആശയങ്ങളുള്ള ഒരു സംഘമാണ്, സാങ്കേതികവിദ്യ നന്നായി ഉപയോഗിക്കുന്ന ഒരു സംഘം. നിങ്ങള്ക്ക് എല്ലാവിധ ആശംസകളും നേരുന്നു. നിങ്ങളെല്ലാവരോടും സംസാരിക്കാന് അവസരം ലഭിച്ചതില് ഞാന് നന്ദിയുള്ളവനാണ്. എനിക്ക് എന്റെ മനസ്സിലുള്ളതു പറയാന് സാധിച്ചു. അതില് നിന്ന് നിങ്ങള്ക്ക് കഴിയുന്നത്ര എടുക്കുക.
വീണ്ടും കാണാം, റാം-റാം.
-ND-
(